सामान्य रूप से शान्त रहकर चुपचाप रहना ‘मौन’ कहलाता है। मन को इधर-उधर भटकने से रोकना और मन में आने वाले सभी विचारों को रोकना महामौन की श्रेणी में आता है। जो व्यक्ति कभी बातें नहीं करता, अबोल रहता है, उसे ‘वाचा मौन’ कहा जाता है। वास्तविक मौन की अवस्था में मनुष्य केवल मुँह द्वारा ही नहीं, अपितु मन और शरीर को भी शान्त रखता है। ऐसे समय केवल भगवान की लीलाओं का मनन, चिन्तन करने में ही तल्लीनता रखनी चाहिए, यही सच्चा और सार्थक मौनव्रत कहलाता है। इसे ही मन का मौन कहा गया है।